Suomen sijoitusta kansainvälisessä osaajakilpailussa voi arvioida mm. OECD:n “The OECD Indicators of Talent Attractiveness”, joka vertailee veto- ja pitovoimaa korkeasti koulutettujen työntekijöiden (maisterit, tohtorit), yrittäjien ja korkeakouluopiskelijoiden näkökulmasta. Vuonna 2019 Suomi sijoittui opiskelijoiden kohderyhmässä kärkijoukkoon 4:nneksi, mutta korkeasti koulutettujen osaajien kohdalla Suomen sijoitus oli 17. ja yrittäjien kohdalla 8. Laajemmassa Global Talent Competitivenes Index (GTCI) 2020 –tutkimuksessa Suomi sijoittui maailman 7. parhaaksi maaksi (132:sta) vertailtaessa eri maiden kykyä kasvattaa huippuosaajia, houkutella heitä ulkomailta ja pitää heistä kiinni.
Maailmalla käydään yhä kovenevaa kilpailua kansainvälisistä osaajista. Useat maat ovat kehittäneet ohjelmia, joilla tähdätään osaajien houkutteluun (attraction) ja pitämiseen (retention). Suomelta vastaava kansallinen ohjelma tai strategia on aikaisemmin puuttunut.